Document ID: 32013D0658

KOMMISSIONENS GENNEMFØRELSESAFGØRELSE
af 13. november 2013
om afvisning af en ansøgning om registrering af en betegnelse i registret over garanterede traditionelle specialiteter som fastsat i Europa-Parlamentets og Rådets forordning (EU) nr. 1151/2012 (Pomazánkové máslo (GTS))
(meddelt under nummer C(2013) 7615)
(Kun den tjekkiske udgave er autentisk)
(2013/658/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 1, og
ud fra følgende betragtninger:
(1)
I overensstemmelse med artikel 50, stk. 1, i forordning (EU) nr. 1151/2012 har Kommissionen afsluttet gennemgangen af den ansøgning om registrering af betegnelsen »Pomazánkové máslo« som garanteret traditionel specialitet, som Den Tjekkiske Republik har indgivet, og som blev modtaget den 22. december 2010.
(2)
Kommissionen meddelte den 1. april 2011 Den Tjekkiske Republik, at betegnelsen »máslo« er defineret og underlagt betingelser for anvendelsen i medfør af Rådets forordning (EF) nr. 1234/2007 (2) og navnlig artikel 115 i bilag XV hertil, hvorefter der bl.a. stilles krav om et mælkefedtindhold på mindst 80 %, men under 90 %; beskrivelsen af produktet »Pomazánkové máslo« opfylder imidlertid ikke disse betingelser. Efter at Kommissionen havde anlagt et traktatbrudssøgsmål den 25. januar 2011, bekræftede Domstolen i forbindelse med dom af 18. oktober 2012 i sag C-37/11, at betegnelsen »Pomazánkové máslo« ikke var forenelig med de nævnte bestemmelser i forordning (EF) nr. 1234/2007.
(3)
Det bestemmes imidlertid i artikel 2, stk. 3, i forordning (EU) nr. 1151/2012, at »[d]enne forordning finder anvendelse med forbehold af andre specifikke EU-bestemmelser om markedsføring af produkter, navnlig den fælles markedsordning for landbrugsprodukter […]«; hvorfor det må konstateres, at ansøgningen om registrering af betegnelsen »Pomazánkové máslo« som traditionel specialitet er i strid med forordning (EF) nr. 1234/2007 og navnlig med artikel 115 i bilag XV hertil.
(4)
På denne baggrund bør ansøgningen om registrering af betegnelsen »Pomazánkové máslo« afvises.
(5)
Den foranstaltning, der er fastsat i denne afgørelse, er i overensstemmelse med udtalelse fra Komitéen for Kvalitetspolitikken for Landbrugsprodukter -
VEDTAGET DENNE AFGØRELSE:
Artikel 1
Ansøgningen om registrering af betegnelsen »Pomazánkové máslo« afvises.
Artikel 2
Denne afgørelse er rettet til Den Tjekkiske Republik.
Udfærdiget i Bruxelles, den 13. november 2013.

Labels: 3
17
18